# Den dataansvarliges fortegnelse over behandlingsaktiviteter

I henhold til forordnings artikel 30, stk. 1, skal HF & VUC Nordsjælland, når vi er dataansvarlige myndighed, føre en fortegnelse over vores behandlingsaktiviteter – dvs. en fortegnelse over såvel almindelige som følsomme personoplysninger.

HF & VUC Nordsjællands fortegnelse skal som minimum indeholde kontaktoplysninger på HF & VUC Nordsjælland samt vores databeskyttelsesrådgiver. Hvis vi er fælles dataansvarlige med en anden dataansvarlig, skal denne dataansvarlig ligeledes fremgå af fortegnelsen.

I fortegnelsen skal der være en beskrivelse af formålet med databehandlingen. Det kan i mange tilfælde være muligt at samle flere behandlingsaktiviteter i ét sammenhængende logisk formål – eksempelvis ”sagsbehandling” eller ”personaleadministration”.

Fortegnelsen skal give et klart overblik over hvilke personoplysningskategorier vi behandler, eksempelvis ”identifikationsoplysninger”, ”billeder”, ”helbredsoplysninger”. Derudover skal vi beskrive hvilke kategorier af registrerede vi behandler personoplysninger om, eksempelvis ”ansatte”, ”elever” og /eller ”forældre”.

Hvis HF & VUC Nordsjælland får hjælp til at behandle personoplysninger af en databehandler eller hvis vi videregiver personoplysninger til en ny dataansvarlig, skal dette fremgå af fortegnelsen. Her skal det også beskrives, hvorvidt oplysningerne overlades/videregives til lande uden for EU, ligesom det skal fremgå hvad hjemmelsgrundlaget for overladelsen/videregivelsen er.

I videst muligt omfang skal HF & VUC Nordsjælland beskrive, hvornår vi påtænker at slette personoplysningerne igen, samt hvilke tekniske og organisatoriske foranstaltninger vi har indført for at mindske risikoen i forhold til den registreredes rettigheder og frihedsrettigheder, når vi behandler dennes oplysninger.

# Databehandlers fortegnelse over kategorier af behandlingsaktiviteter

Når HF & VUC Nordsjælland behandler personoplysninger på vegne af en anden dataansvarlig, er vi databehandlere. I forbindelse med at driftsoverenskomstparter sender aktivitets-indberetninger, kontrakter i henhold til betalingsloven samt indstilling til ordblindeundervisning til HF & VUC Norsjælland, agerer vi som databehandler.

I tilfælde af at HF & VUC Nordsjælland er databehandlere, er vi forpligtet til at føre en fortegnelse over alle de kategorier af behandlingsaktiviteter, som vi foretager på vegne af den dataansvarlige.

Fortegnelsen skal som minimum indeholde kontaktoplysninger på HF & VUC Nordsjælland samt kontaktoplysninger på den dataansvarlige, herunder dennes repræsentant og eventuelle databeskyttelsesrådgiver.

Som databehandlere er HF & VUC Nordsjælland udelukkende forpligtet til at føre en fortegnelse over de kategorier af behandlingsaktiviteter, som vi foretager på vegne af den dataansvarlige.

Hvis HF & VUC Nordsjælland får hjælp til at behandle personoplysninger af en underdatabehandler skal dette fremgå af fortegnelsen. Her skal det også beskrives, hvorvidt oplysningerne overlades til lande uden for EU, ligesom det skal fremgå hvad hjemmelsgrundlaget for overladelsen er.

I videst muligt omfang skal HF & VUC Nordsjælland beskrive hvilke tekniske og organisatoriske foranstaltninger, vi har indført for at mindske risikoen i forhold til den registreredes rettigheder og frihedsrettigheder, når vi behandler dennes oplysninger på vegne af den dataansvarlige.

# Formkrav og opdatering

Fortegnelsen skal foreligge i skriftlig og elektronisk form.

Fortegnelsen skal opdateres løbende, således HF & VUC Nordsjælland altid på anmodning kan levere et korrekt overblik over vores behandlingsaktiviteter til Datatilsynet.

# Kontrol og dokumentation

HF & VUC Nordsjælland skal sikre, at vi løbende foretager en dokumenteret kontrol af, at denne retningslinje overholdes. Kontrollen skal godkendes af bestyrelsen for HF & VUC Nordsjælland.

HF & VUC Nordsjælland skal kunne dokumentere (påvise), at:

* Fortegnelsen er udarbejdet, og at den opfylder minimumskravene, som beskrevet i denne retningslinje
* Fortegnelsen foreligger skriftligt og i elektronisk format
* Den løbende kontrol overholdes

# Dokumentejer, godkender og versionering

Ejer: Thomas Larsen, Sine Lundberg

|  |  |  |  |
| --- | --- | --- | --- |
| **Dato** | **Version** | **Forfatter** | **Ændringsbeskrivelse** |
| 2.11.2023 | 2.0 | TLA/SLU | - |

# Bilag 1 Formål og definitioner

# Bilag 2 Fortegnelse over behandlingsaktiviteter

# Bilag 1

# Anvendelsesområde

Retningslinje om fortegnelser over behandlingsaktiviteter er udarbejdet i overensstemmelse med kravene i Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (betegnet ”forordningen” i det følgende) og gælder for alle ansatte på HF & VUC Nordsjælland, der behandler personoplysninger, samt for samarbejdspartnere (databehandlere), der udfører opgaver på vegne af HF & VUC Nordsjælland.

# Formål

Formålet med denne retningslinje er at sikre, at HF & VUC Nordsjælland fører de lovpligtige fortegnelser over behandlingsaktiviteter, som efter anmodning skal stilles til rådighed for Datatilsynet. Fortegnelserne kan ligeledes anvendes som hjælp til at sikre, at der foreligger et grundlag for vurdering af risici for behandling af personoplysninger.

Fortegnelserne skal som hovedregel laves på hovedformålsniveau – eksempelvis ”personaleadministration”. Der kan dog være fordele ved at nedbryde fortegnelserne i delformål – eksempelvis ”ansættelse”, ”under ansættelsesforholdet” og ”efter ansættelsesophør”.

# Definitioner

***Personoplysninger*** er enhver form for information om en identificeret eller identificerbar fysisk person (den registrerede); ved identificerbar fysisk person forstås en fysisk person, der direkte eller indirekte kan identificeres, navnlig ved en identifikator som f.eks. et navn, et identifikationsnummer, lokaliseringsdata, eller et eller flere elementer, der er særlige for denne fysiske persons fysiske, fysiologiske, genetiske, psykiske, økonomiske, kulturelle eller sociale identitet

***Den registrerede*** er den fysiske person, som personoplysningerne vedrører, fx medarbejdere, elever, leverandører, samarbejdspartnere og andre.

***Behandling af personoplysninger*** skal fortolkes bredt. Begrebet ”behandling” dækker over enhver aktivitet eller en række af aktiviteter, som personoplysninger gøres til genstand for. Det kan fx være indsamling, registrering, organisering, systematisering, opbevaring, ændring, søgning, formidling og sletning.

***Dataansvarlig*** er den person eller myndighed/organisation, der alene eller sammen med andre afgør, til hvilke formål og med hvilke hjælpemidler der må foretages behandling af personoplysninger.

***Databehandler*** er den, der behandler personoplysninger på den dataansvarliges vegne – dvs. arbejder under instruks af den dataansvarlige. Databehandler er i henhold til forordningen forpligtet til at føre fortegnelse over behandlingskategorier, der føres på vegne af den dataansvarlige.

***Databeskyttelsesrådgiveren (DPO)*** er en uafhængig person med ekspertise i databeskyttelsesret og –praksis, der skal inddrages i alle spørgsmål om databeskyttelse og rådgive om de databeskyttelsesretlige regler hos HF & VUC Nordsjælland. Databeskyttelsesrådgiverens funktion er at understøtte, at den HF & VUC Nordsjælland overholder reglerne i forordningen. Databeskyttelsesrådgiveren er en integreret del af HF & VUC Nordsjælland, og kan efter omstændighederne have andre arbejdsopgaver.

***Tekniske og organisatoriske sikkerhedsforanstaltninger*** skal vurderes ved en risikovurdering af behandlingen af personoplysninger.

Tekniske sikkerhedsforanstaltninger er blandt andet antivirusprogrammer og firewalls, som sikrer, at uvedkommende ikke kan få adgang til it-systemer med personoplysninger.

Organisatoriske sikkerhedsforanstaltninger består blandt andet i, at vores medarbejdere er instrueret i og uddannet til at håndtere behandlingen af personoplysningerne korrekt og sikkert.